Midt- og Vestjyllands Politi har anholdt en 34-årig mand for voldtægt af en 9-årig pige.

En 34-årig mand er fredag klokken 12.20 blevet anholdt for voldtægt af en 9-årig pige. Politiets foreløbige efterforskning peger på, at manden har lokket den 9-årige pige ind i sin bil i Vinderup nord for Holstebro, og har kørt hende hen til et endnu uidentificeret gerningssted onsdag 13. juni mellem klokken 18 og 20.30. Sagen fik politiet til at afspærre et område ved et pumpehus ved Legind Sø på Mors torsdag aften samt hele fredag, hvor de foretog en større efterforskning. Politiet vil lørdag formiddag ikke komme nærmere ind på, hvorfor området omkring Legind Sø blev spærret, og hvad efterforskningen i området har ført frem til. Politiinspektør Hans Roos siger til TV MIDTVEST, at politiet mandag for første gang fik kendskab til, at der var sket et muligt overgreb, og at pigen blev videoafhørt onsdag. Manden bliver fremstillet i grundlovsforhør ved Retten i Herning lørdag klokken 12. Grundlovsforhøret kommer formentlig til at foregå bag lukkede døre af hensyn til pigen og den videre efterforskning.